Τοπίο με χωρικούς να κάνουν πικ νικ
Ο **Ίζαακ φαν Όοστεν** (φλαμανδικά: **Izaak van Oosten**, **Isaak van Oosten** ή **Isaac van Oosten** (μερικές φορές αναφερόμενος και ως Izaak van Costen), 10 Δεκεμβρίου 1613 - Δεκέμβριος 1661 ) ήταν Φλαμανδός ζωγράφος του μπαρόκ που ασχολήθηκε με τη δημιουργία τοπίων και μικρών πινάκων (cabinet paintings)..

Βιογραφία
---------

Ελάχιστα στοιχεία είναι γνωστά για τον βίο και την εκπαίδευσή του. Γεννήθηκε στην Αμβέρσα, γιος του ομώνυμου εμπόρου έργων τέχνης που είχε γίνει "Δάσκαλος" στη Συντεχνία του Αγίου Λουκά της πόλης το 1617. Δεν υπάρχει καταγραφή ως προς το πού έλαβε την εκπαίδευσή του ή με ποιους Δασκάλους σπούδασε. Πιστεύεται ότι ζωγράφιζε για την επιχείρηση του πατέρα του, γι' αυτό και αρχικά δεν καταγράφηκε στη Συντεχνία, κάτι που έκανε μόλις το 1652, σε ηλικία 39 ετών, ύστερα από απαίτηση της Συντεχνίας για την καταγραφή του και την πληρωμή των εισφορών του. Δραστηριοποιήθηκε για μόνο μια δεκαετία.

Απεβίωσε στην Αμβέρσα το 1661 χωρίς να αφήσει απογόνους.

Έργο
----

Ο φαν Όοστεν ειδικευόταν στην τοπιογραφία και τη δημιουργία μικρών πινάκων "για ντουλάπια"" (cabinet paintings). Οι συνθέσεις του φαίνεται ότι ήτα δημοφιλείς. Το έργο του ενσωματώνει όλα τα στοιχεία της σχολής ζωγραφικής της Αμβέρσας του πρώτου ημίσεος του 17ου αιώνα. Εμφανίζει ισχυρές επιρροές από άλλους τοπιογράφους της Αμβέρσας, ιδιαίτερα από τους Γιαν Μπρίγκελ ο πρεσβύτερος, Αλεξάντερ Κέιρινξ, Λούκας φαν Ούντεν και Γιαν Βίλντενς. Επηρεάστηκε, επίσης, από τα τελευταία έργα του Γιαν Μπρίγκελ του νεότερου, προς τον οποίο, ορισμένες φορές, είχαν αποδοθεί έργα του.

Ο Θεός δημιουργεί τα ζώα στον Κόσμο
Τα τοπία του είναι απλά και "ανοικτά". Τα ανοικτά σημεία τους αποτελούνται κατά κύριο λόγο από λοφώδη τοπία που τυπικά συμπληρώνονται από ένα γεφυράκι ή έναν δρόμο και μερικά συμπλέγματα δένδρων. Στις συνθέσεις αυτές υπάρχει μια συνολική αίσθηση πραότητας και ηρεμίας. Το φως είναι ομοιόμορφο και απαλό σε ολόκληρο τον πίνακα, ενώ τα δένδρα παραμένουν αλώβητα από τον άνεμο. Εν γένει φαίνεται να μην έχει επηρεαστεί από τους ζωγράφους δασωμένων περιοχών και την προτίμησή τους στις πυκνοφυτεμένες σκηνές. Ορισμένες από τις σκηνές του αποπνέουν ένα "άρωμα" Μεσογείου. Δεν υπάρχει μαρτυρία σχετικά με ταξίδι του στην Ιταλία και τα ιταλικής τεχνοτροπίας τοπία του φαίνεται πως τα εμπνεύστηκε από έργα άλλων καλλιτεχνών.

Επανερχόταν τακτικά στα θέματα του "Κήπου της Εδέμ" και της "δημιουργίας των ζώων", κάτι που του επέτρεπε να επιδεικνύει τις ικανότητές του στην απεικόνιση πολλών ειδών ζώων - θηλαστικών, ψαριών και πτηνών, καθώς και του φανταστικού μονόκερου. Συχνά ζωγράφιζε σε χαλκό, η λεία επιφάνεια του οποίου του επέτρεπε να πετυχαίνει τις λεπτομερείς απεικονίσεις χλωρίδας και πανίδας.

Όπως και άλλοι καλλιτέχνες της Αμβέρσας της εποχής, συνεργάστηκε με άλλους εξειδικευμένους ζωγράφους στη δημιουργία έργων. Ο Βίλλεμ φαν Χερπ πιστεύεται ότι ζωγράφισε το "σταφάζ" (πληθύσμωση με μορφές) πολλών συνθέσεων του φαν Όοστεν. Χαρακτηριστικό παράδειγμα παρόμοιας συνεργασίας είναι τα δύο πάνελ με θέμα "τα τέσσερα στοιχεία", στα οποία ο φαν Όοστεν συνεργάστηκε με τον Πίτερ φαν Άφοντ για το σταφάζ και πιθανόν με τον Γιαν φαν Κέσσελ τον πρεσβύτερο για τα ζώα και τα στοιχεία νεκρής φύσης.

Έργα του φαν Όοστεν βρίσκονται στη συλλογή του Ουφίτσι, στο Μουσείο Πράδο, στο Μουσείο Ερμιτάζ, στο Μουσείο Καλών Τεχνών της Ορλεάνης, στο Μουσείο Καλών Τεχνών της Ρεν, στο Μουσείο Τέχνης του Τολέδο και άλλα μουσεία.

Παραπομπές
----------

Κυνηγοί με τους σκύλους τους σε δασωμένο τοπίο
1. 1 2  (Ολλανδικά) *RKDartists*. rkd.nl/explore/artists/60672. Ανακτήθηκε στις 23  Αυγούστου 2017.
2. ↑  *Biografisch Portaal*. 75928117. Ανακτήθηκε στις 9  Οκτωβρίου 2017.
3. 1 2  «Benezit Dictionary of Artists» (Αγγλικά) Oxford University Press. 2006. B00133160. Ανακτήθηκε στις 9  Οκτωβρίου 2017. ISBN-13 978-0-19-977378-7.
4. 1 2 3 4 5  Isaac van Oosten Αρχειοθετήθηκε 2016-03-04 στο Wayback Machine. at Floris van Wanroij Fine Art website
5. ↑  Izaak van Oosten στο Ολλανδικό Ίδρυμα Ιστορίας της Τέχνης (Ολλανδικά)
6. 1 2 3  Isaac van Oosten Αρχειοθετήθηκε 2014-10-25 στο Wayback Machine. at Haldane Fine Art website
7. ↑  Frans Jozef Peter Van den Branden, *Geschiedenis der Antwerpsche schilderschool*, Antwerpen, 1883, p. 1092-1094 (Ολλανδικά)
8. 1 2 3 4  Izaak van Oosten, *The Garden of Eden* at Sotheby’s website
9. 1 2  van Oosten, *God Creating the Animals of the World*[*νεκρός σύνδεσμος*] at Sotheby’s website
10. ↑  The *Four Elements* on Christie’s website
11. ↑  Allegory of the elements Earth and Water[*νεκρός σύνδεσμος*] στο Ολλανδικό Ίδρυμα Ιστορίας της Τέχνης (Ολλανδικά)

Εξωτερικοί σύνδεσμοι
--------------------

 Πολυμέσα σχετικά με το θέμα  Izaak van Oosten στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 95785155
* BPN: 75928117
* ULAN: 500016944
* RKD: 60672

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Ζωγραφική
 |

 |